|  |  |
| --- | --- |
|  | Κοινοβουλευτική Ομάδα Λεωφ. Ηρακλείου 145, 14231 ΝΕΑ ΙΩΝΙΑ,  τηλ.: 2102592213, 2102592105, 2102592258, fax: 2102592097  e-mail: ko@vouli.kke.gr, http://www.kke.gr  Γραφεία Βουλής: 2103708168, 2103708169, fax: 2103707410 |
|  |  |

**ΕΡΩΤΗΣΗ**

**Προς τον Υπουργό Εσωτερικών**

**Θέμα:** Για την απαράδεκτη κλήση σε απολογία του δημάρχου Καισαριανής και 20 μελών του δημοτικού συμβουλίου

Η Αποκεντρωμένη Διοίκηση Αττικής κάλεσε σε απολογία τον δήμαρχο Καισαριανής και 20 μέλη του δημοτικού συμβουλίου με την κατηγορία της «παράβασης καθήκοντος με δόλο» γιατί δεν άσκησαν έφεση κατά πρωτοδίκης απόφασης υπέρ 5 εργαζομένων του δήμου που διεκδικούσαν να παραμείνουν στη δουλειά τους. Συνέπεια της μη άσκησης έφεσης από τη δημοτική αρχή Καισαριανής είναι ότι σήμερα οι 5 αυτοί εργαζόμενοι εργάζονται στο δήμο Καισαριανής με σχέση εργασίας αορίστου χρόνου και προσφέρουν τις υπηρεσίες τους στους δημότες.

Σύμφωνα με την διάταξη του άρθρου 72 παρ. 1 του Ν. 3852/2010, όπως τροποποιήθηκε με το Ν. 4915/2022, γνωστή και ως «τροπολογία Βορίδη», τα Δημοτικά Συμβούλια είναι υποχρεωμένα να ασκήσουν ένδικα μέσα ενάντια σε κάθε θετική δικαστική απόφαση, που δικαιώνει εργαζόμενους στους Ο.Τ.Α.

Η κυβέρνηση υποχρεώνει στην πραγματικότητα τα Δημοτικά Συμβούλια να εφαρμόσουν απαρέγκλιτα την πολιτική της, που κρατάει ομήρους τους εργαζόμενους των δήμων, οι οποίοι εργάζονται με συμβάσεις ορισμένου χρόνου, χωρίς σταθερή δουλειά, χωρίς εργασιακά και ασφαλιστικά δικαιώματα, σε ένα καθεστώς εργασιακής γαλέρας και να ταυτιστούν πλήρως με την πολιτική «ανακύκλωσης της ανεργίας» και επιβολής ελαστικών σχέσεων εργασίας, φτάνοντας στο σημείο σε περιπτώσεις οι συμβασιούχοι εργαζόμενοι να υπερβαίνουν σε αριθμό τους μόνιμους.

Η παραπομπή των εκλεγμένων του Δήμου Καισαριανής, που επιδιώκει να στείλει μήνυμα σε όλες τις δημοτικές αρχές, καταδεικνύει τις διαχρονικές ευθύνες των κυβερνήσεων για την πλήρη διάλυση των εργασιακών σχέσεων στους δήμους και την ομηρία των εργαζομένων. Για την υποστελέχωση και υποχρηματοδότηση τους που ανοίγει τον δρόμο παραπέρα ιδιωτικοποίησης των υπηρεσιών και χαρατσώματος των δημοτών, με αρνητικές συνέπειες τόσο στους εργαζόμενους όσο φυσικά και τις παρεχόμενες στους δημότες υπηρεσίες, αφού υπονομεύεται η λειτουργία κρίσιμων υπηρεσιών (καθαριότητα, κοινωνική υπηρεσία, τεχνική υπηρεσία, παιδικοί σταθμοί, πολιτισμός και αθλητισμός) και παρέχονται όλο και πιο ακριβές και πιο υποβαθμισμένες υπηρεσίες.

**ΕΡΩΤΑΤΑΙ ο κ. Υπουργός**, σε τι ενέργειες θα προχωρήσει ώστε:

- Να ανακληθεί τώρα η κλήση σε απολογία του δημάρχου Καισαριανής και των 20 μελών του δημοτικού συμβουλίου γιατί οι εν λόγω αιρετοί δεν ενήργησαν κατά παράβαση των καθηκόντων τους και μάλιστα εκ δόλου, όπως εγκαλούνται, αλλά αντιθέτως ενήργησαν κατά συνείδηση, αποβλέποντας στην εξυπηρέτηση των συμφερόντων των εργαζομένων και των δημοτών και με βάση τα δεδομένα αυτά να μην τους επιβληθεί καμιά ποινή.

- Να τροποποιηθεί το άρθρο 72 παρ. 1ι του Ν. 3852/2010, όπως διαμορφώθηκε με το Ν.4915/2022, ώστε να μπορούν τα Δημοτικά Συμβούλια να λαμβάνουν αποφάσεις με γνώμονα τα δικαιώματα των εργαζομένων των Δήμων αλλά και των δημοτών.

-

Να γίνουν μαζικές προσλήψεις μόνιμου προσωπικού με πλήρη δικαιώματα στους δήμους και να μετατραπούν οι σχέσεις εργασίας ορισμένου χρόνου σε αορίστου.

- Να δοθεί χρηματοδότηση στους δήμους στο ύψος των πραγματικών αναγκών.

Οι Βουλευτές

**Κατσώτης Χρήστος**

**Αμπατιέλος Νίκος**

**Γκιόκας Γιάννης**

**Δάγκα Βιβή**

**Διγενή Σεμίνα**

**Κανέλλη Λιάνα**

**Καραθανασόπουλος Νίκος**

**Κτενά Αφροδίτη**

**Μανωλάκου Διαμάντω**

**Μαρίνος Γιώργος**

**Παφίλης Θανάσης**

**Τσοκάνης Χρήστος**